1. **Τι είναι το Policy Paper**

Ένα Policy Paper (πρόταση ή κείμενο πολιτικής) πρέπει να αναφέρεται σε ένα ζήτημα δημόσιας πολιτικής, διασαφηνίζοντας την υφιστάμενη πολιτική και γιατί προτείνεται η αντικατάστασή της. Πρέπει να περιλαμβάνει σαφείς εναλλακτικές προτάσεις επίλυσης και μια από αυτές να προτείνεται ως η πιο πρόσφορη. Πρέπει, επίσης, να στηρίζεται σε επαρκή δεδομένα (έρευνες, δημοσιεύσεις), ώστε να αποδεικνύεται ότι η εν λόγω πρόταση είναι η καταλληλότερη επιλογή.

Σημειώνεται ότι: Μια εκτενής ιστορική ανάλυση δεν είναι απαραίτητα κατάλληλη για την εκπόνηση μιας πρότασης δημόσιας πολιτικής. Εν συνεχεία, ενώ η έρευνα είναι απαραίτητη προϋπόθεση για την εκπόνηση μιας χρήσιμης πρότασης δημόσιας πολιτικής, το policy paper είναι η παρουσίαση των συμπερασμάτων, όχι της ίδιας της έρευνας.

**Βασικά βήματα συγγραφής ενός Policy Paper**

Αξιολόγηση της υφιστάμενης πολιτικής

Προσδιορισμός του προβλήματος

Αναφορά στους λόγους, για τους οποίους επιδιώκουμε αλλαγές

Ανάδειξη εναλλακτικών πολιτικών λύσεων

Αξιολόγηση (υπέρ και κατά) κάθε εναλλακτικής πρότασης

Επιλογή της πιο ενδεδειγμένης και εφικτής εναλλακτικής πρότασης, καθώς και τους λόγους που την καθιστούν προτιμητέα έναντι των υπολοίπων

**Β. Τι πρέπει να περιλαμβάνει το τελικό παραδοτέο**

**Λίστα Περιεχομένων (να τηρηθεί αυστηρά)**

1. **Περίληψη κειμένου** (executive summary). Στην αρχή του κειμένου εξηγήστε επιγραμματικά τα κύρια θέματα που εξετάζετε στο κείμενό σας, όπως και τα κύρια συμπεράσματα. Είναι προτιμότερο να γράψετε το τμήμα αυτό, αφού έχετε ολοκληρώσει το κείμενο, ώστε να λειτουργήσει ως περίληψη. Επιπλέον συμπληρώνετε συνοπτικά τον ακόλουθο πίνακα.

**Σύνοψη της Πρότασης Πολιτικής**

|  |  |  |  |  |  |  |
| --- | --- | --- | --- | --- | --- | --- |
| **Υφιστάμενη Κατάσταση** (καταγραφή συγκεκριμένων προβλημάτων) | **Πρόταση** (περιγραφή) | **Ποσοτικοί στόχοι/Δείκτες Απόδοσης KPIs** | **Αναμενόμενα Οφέλη** (περιγραφή) | **Νομοθετικές πρωτοβουλίες ή διοικητικές παρεμβάσεις** (καταγραφή) | **Χρονικός ορίζοντας** (σε εβδομάδες) | **Εκτιμώμενο οικονομικό κόστος** (σε €) |
|  |  |  |  |  |  |  |

1. **Περιγραφή του προβλήματος**
	1. **Ορισμός και ανάλυση του προβλήματος** (ποιο είναι το πρόβλημα, αιτία και συνέπειες)
	2. **Λόγοι που καθιστούν αναγκαία την δημόσια παρέμβαση** και επίλυση του προβλήματος. Ανάδειξη της σημασίας του προβλήματος και κυρίως της επίλυσής του.
	3. Η **κατάταξη της χώρας** σε ευρωπαϊκούς και άλλους διεθνείς δείκτες (π.χ. Eurostat, OOΣΑ, Doing Business, WEF κοκ)
	4. **Ποιοι ωφελούνται ή ζημιώνονται** σε περίπτωση που δεν αναληφθεί δράση για την αντιμετώπιση του προβλήματος. Πώς επηρεάζονται διαφορετικές και ενδεχομένως συγκρουόμενες ομάδες συμφερόντων.
	5. **Δημόσιοι και ιδιωτικοί πόροι που καταβάλλονται** **σήμερα** στο συγκεκριμένο πεδίο (π.χ. κρατικός Π/Υ, ΠΔΕ, ΕΣΠΑ, ΣΔΙΤ κοκ) και πως συγκρίνονται με τις αντίστοιχες δαπάνες σε επίπεδο Ε.Ε. Αριθμός δημοσίων υπαλλήλων ανά πεδίο.
	6. **Διεθνείς δεσμεύσεις της χώρας** (π.χ. κανονισμοί και οδηγίες της ΕΕ, διεθνείς συμβάσεις, μεταμνημονιακές υποχρεώσεις κ.λπ.) Η πολιτική σε ευρωπαϊκό και διεθνές επίπεδο, όπως και παραδείγματα βέλτιστης πρακτικής, π.χ. στην ΕΕ.
	7. **Τεχνική βοήθεια που παρέχεται** (αν υφίσταται)
2. **Πρόταση Δημόσιας Πολιτικής**
	1. **Περιγραφή πρότασης**. Στόχοι και αναμενόμενα αποτελέσματα κατά το δυνατόν απτά και μετρήσιμα. Αναμενόμενα Οφέλη: για τον πολίτη (π.χ. στην καθημερινότητά του), όπως και για την κυβέρνηση (π.χ. εξοικονόμηση δημοσίων πόρων. Βασικοί δείκτες απόδοσης της προτεινόμενης πολιτικής KPIs.
	2. **Απαιτούμενο κόστος για την υλοποίηση της πολιτικής**. Τα μέσα, οι πόροι (δημόσιοι ή/και ιδιωτικοί) και ο χρόνος που απαιτούνται για την υλοποίηση της προτεινόμενης πολιτικής καθώς και η ενδεδειγμένη τεχνική βοήθεια για στοχευμένες παρεμβάσεις.
	3. **Καταγραφή νομοθετικής πρωτοβουλίας και παρουσίαση της απλοποίησης/κωδικοποίησης που επέρχεται**, π.χ. τροποποίηση της υφιστάμενης νομοθεσίας ή εκπόνηση ενός νέου νομοσχεδίου (εντοπισμός διατάξεων και προτάσεις τροποποιήσεων).
	4. **Άλλες προτεινόμενες κυβερνητικές πρωτοβουλίες** (πλην νομοθέτησης).
	5. **Εμπλεκόμενοι φορείς**, κατά προτίμηση με σαφή διαχωρισμό μεταξύ φορέων υλοποίησης, “επισπευδόντων” και συνεργαζόμενων φορέων. Μεταβίβαση αρμοδιοτήτων και υπηρεσιών από το Δημόσιο στον ιδιωτικό τομέα ή/και σε Ανεξάρτητες Αρχές
	6. **Προέλεγχος των επιπτώσεων** (στάθμιση κόστους – οφέλους)\*
	7. Άλλοι περιορισμοί και παράμετροι που πρέπει να συνυπολογιστούν
3. **Νομοσχέδιο** (καταργούμενες/τροποποιούμενες διατάξεις, αιτιολογική έκθεση, δημοσιονομική έκθεση κοκ)
4. **Επικοινωνιακές δράσεις διάχυσης του σχεδίου**
5. **Προτεινόμενη Ομάδα Υλοποίησης**

**\*Ανάλυση Κόστους - Οφέλους**

Θα πρέπει να ληφθεί σοβαρά υπόψη για την πρόταση που θα καταθέσετε ο παράγοντας του οικονομικού και πολιτικού κόστους-οφέλους (cost benefit analysis) που δύναται να επιφέρει η προτεινόμενη λύση. Η αποδοτικότητα και η αποτελεσματικότητα είναι οι καθοριστικοί παράγοντες. Στόχος είναι η μεγιστοποίηση των ωφελειών τόσο για τους αποδέκτες όσο και για αυτούς που θα λάβουν την απόφαση. Μια πρόταση δεν μπορεί να προκριθεί ως η καταλληλότερη, αν δεν έχει προηγηθεί ανάλυση κόστους οφέλους.

Ενδείκνυται να εξετάζονται τόσο τα βραχυπρόθεσμα και μεσοπρόθεσμα οφέλη όσο και ο ευρύτερος αντίκτυπος σε βάθος χρόνου. Συνιστάται, επίσης, να λαμβάνονται υπόψη και τυχόν παρενέργειες, με την ανάλυση των “υπέρ” και των “κατά” της προτεινόμενης δημόσιας πολιτικής.

Η ομάδα εργασίας θα πρέπει να αναδείξει τουλάχιστον 2-3 εναλλακτικές προτάσεις δημόσιας πολιτικής, να προκρίνει όμως μία εξ αυτών ως την καταλληλότερη. Οι λόγοι για τους οποίους η συγκεκριμένη πολιτική θεωρείται ως η βέλτιστη θα πρέπει να αναφέρονται ρητά. Η παρουσίαση, ωστόσο, άλλων δύο εναλλακτικών λύσεων συμβάλλει στη διαδικασία λήψης απόφασης (decision making process).